Polelo 56: Saulo—Kgosi ya Ntlha ya Iseraele
BONA Samuele o tshela lookwane mo tlhogong ya monna yono. Seno ke se ba neng ba se dira go bontsha gore motho o tlhophilwe go nna kgosi. Jehofa o laela Samuele gore a tshele lookwane mo tlhogong ya ga Saulo. Lookwane lono ke oli e e kgethegileng e e nkgang monate.
Saulo o ne a akanya gore ga a tshwanelege go nna kgosi. O raya Samuele a re: ‘Ke tswa mo lotsong lwa ga Benjamine, lo lonnye go a gaisa otlhe mo Iseraele. Ke ka ntlha yang fa o re ke tla nna kgosi?’ Jehofa o rata Saulo ka gonne ga a itseele kwa godimo le go itira motho wa botlhokwa. Ke ka lebaka leo a mo tlhophang go nna kgosi.
Mme gone, Saulo ga se mohumanegi e bile ga a mokhutshwane. O tswa mo lelapeng le le humileng, e bile ke monna yo moleele, yo montle. O moleele go feta batho botlhe mo Iseraele! Gape Saulo ke monna yo o lobelo le yo o nonofileng thata. Batho ba itumeletse go bo Jehofa a mo tlhophile go nna kgosi. Botlhe ba goa ba re: ‘A kgosi e tshele ka bosakhutleng!’
Baba ba Baiseraele ba ba tshwenya le go feta. Ba sa ntse ba bakela Baiseraele mathata. Fela fa Saulo a sena go tlhomiwa go nna kgosi, Baamona ba tla go tlhabana le bone. Saulo o phutha batlhabani ba bantsi mme o fenya Baamona. Seno se dira gore batho ba itumelele go bo Saulo e le kgosi.
Fa dingwaga di ntse di feta, Saulo o thusa Baiseraele go fenya baba ba bone mo dintweng di le dintsi. Gape Saulo o na le morwa yo o pelokgale yo o bidiwang Jonathane. Mme Jonathane o thusa Baiseraele go fenya dintwa di le dintsi. Bafilisitia e sa ntse e le bone baba ba bagolo ba Baiseraele. Letsatsi lengwe Bafilisitia ba le diketekete ba tla go tlhabana le Baiseraele.
Samuele o bolelela Saulo gore a mo emele go fitlha a tla go ntshetsa Jehofa setlhabelo kgotsa mpho. Le fa go ntse jalo, Samuele o a diega. Saulo o boifa gore Bafilisitia ba tla tloga ba ba tlhasela, ka jalo o ya go dira setlhabelo ka boene. Kgabagare fa Samuele a goroga, o bolelela Saulo gore ga a reetsa. O mo raya a re: ‘Jehofa o tla tlhopha motho yo mongwe go nna kgosi mo Iseraele.’
Moragonyana Saulo ga a reetse Jehofa gape. Ka jalo, Samuele o mo raya a re: ‘Go botoka go utlwa Jehofa go na le go mo ntshetsa mpho ka nku e e di gaisang tsotlhe. E re ka o sa utlwa Jehofa, Jehofa ga a kitla a go letla go tswelela o le kgosi ya Iseraele.’
Re ka ithuta thuto e e molemo mo kgannyeng eno. E re bontsha kafa go leng botlhokwa ka gone go utlwa Jehofa ka metlha. Gape e re bontsha gore motho yo o siameng jaaka Saulo, a ka fetoga mme a nna bosula. Le ka motlha ga re batle go nna bosula, a ga go jalo?
1 Samuele kgaolo 9 go ya go 11; 13:5-14; 14:47-52; 15:1-35; 2 Samuele 1:23.
Dipotso
- Ke eng se Saulo a se dirang mo setshwantshong seno, mme ka ntlha yang?
- Ke eng fa Jehofa a rata Saulo, mme ke monna yo o ntseng jang?
- Leina la morwa wa ga Saulo ke mang, mme morwa yono o dira eng?
- Ke eng fa Saulo a ntsha setlhabelo go na le go emela Samuele gore e nne ene a se ntshang?
- Re ka ithuta eng mo pegong eno e e buang ka Saulo?
Dipotso tse di oketsegileng
- Bala 1 Samuele 9:15-21 le 10:17-27.
Go ikokobetsa ga ga Saulo go ne ga mo thusa jang gore a se ka a dira dilo ka mafega fa banna bangwe ba ne ba bua ka ene ka go tlhoka tlotlo? (1 Sam. 9:21; 10:21, 22, 27; Dia. 17:27)
- Bala 1 Samuele 13:5-14.
Saulo o ne a dira boleo bofe kwa Gilegala? (1 Sam. 10:8; 13:8, 9, 13)
- Bala 1 Samuele 15:1-35.
Ke boleo bofe jo bo masisi jo Saulo a neng a bo dira malebana le Agage, kgosi ya Amaleke? (1 Sam. 15:2, 3, 8, 9, 22)
Saulo o ne a leka jang go nyenyefatsa diphoso tsa gagwe le go pega ba bangwe molato? (1 Sam. 15:24)
Ke tlhagiso efe e re tshwanetseng go e latela gompieno fa re newa kgakololo? (1 Sam. 15:19-21; Pes. 141:5; Dia. 9:8, 9; 11:2)
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn nso_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn nso_Latn tsn_Latn lua_Latn tsn_Latn lua_Latn tsn_Latn tsn_Latn tsn_Latn